google/wiki40b huggingface dataset:
Kazimieras Pakalniškis

Biografija

Mokėsi Mosėdžio pradžios mokykloje ir Liepojos gimnazijoje. 1885 m. įstojo į Petrapilio kunigų seminariją, bet po metų perėjo ir 1889 m. baigė Kauno kunigų seminariją.
Nuo 1890 m. – vikaras Mosėdyje, nuo 1893 m. – Akmenėje, nuo 1898 m. - Teneniuose, nuo 1899 m. – Žvingių klebonas. 1916 m. perkeltas į Raudėnus, dėstė tikybą Raudėnų mokykloje, nuo 1927 m. – Telšių vyskupijos garbės kanauninkas. 1933 m. jam paskirta valstybinė pensija.
1888 m. vienas Lietuvos mylėtojų draugijos steigėjų ir aktyvių narių, vėliau vienas Šv. Kazimiero draugijos organizatorių. Dalyvavo draudžiamos spaudos lietuvių kalba platinimo veikloje. 1889 m. Tilžėje padėjo įsteigti žurnalą „Žemaičių ir Lietuvos apžvalga“, 1891–1896 m. faktiškai jį redagavo. Pasirašinėjo įvairiais slapyvardžiais: Dėdė Atanazas, Mike Katinėlis, Jurgis Šermunėlis, Tetutė Ona, Petras Zuikis ir kt.
Beletristikos kūrinius spausdino leidiniuose „Draugija“, „Tėvynės sargas“, „Rygos garsas“, „Nedėldienio skaitymas“, „Dirva-Žinynas“, „Šaltinis“, „Karo archyvas“, „Vienybė“, „Viltis“, „Žinyčia“ ir kt. Išleido apsakymų ir apysakų. Publicistikai, beletristikai būdingas sarkastiškas tonas, aštrus polemiškumas ginant krikščionybės principus, didaktizmas.
Atakos sraigtasparnis

Atakos sraigtasparnis – sraigtasparnis, kurio pagrindinė paskirtis yra žemės taikinių naikinimas. Dažniausi taikiniai yra gyvoji jėga, tankai, pastatai. Įprasta atakos sraigtasparnių ginkluotė yra kulkosvaidžiai, automatinės patrankos, valdomos ir nevaldomos raketos. Kartais jie būna ginkluoti ir oras-oras raketomis, tačiau dažniausiai tik savigynai.
Šiais laikais atakos sraigtasparniai mūšyje turi du pagrindinius vaidmenis: pagalba pėstininkams (angl. close air support) ir tankų naikinimas.
Sraigtasparniai mūšiuose naudojami jau seniai, tačiau specializuotus atakos sraigtasparnius pirmieji pradėjo gaminti JAV karui Vietname. Vieni pirmųjų modelių buvo „Lockheed“ korporacijos „AH-56 Cheyenne“ ir „Bell“ korporacijos „AH-1 Cobra“.
Miškatundrė

Miškatundrė – subarktinėje klimato juostoje plytinti gamtinė sritis. Tai tarpinė zona tarp bemiškės tundros ir spygliuočių miškų. Būdingi kreivi retmiškiai (daugiausia auga upių slėniuose), besikaitaliojantys su krūmynais ir bemiškiais plotais. Šiaurės Amerikoje miškatundrės juosta 30-300 km pločio, Eurazijoje driekiasi nuo Kolos pusiasalio iki Indigirkos baseino, o toliau rytuose – fragmentiškai. Nepaisant negausaus kritulių kiekio (200–350 mm) miškatundrėje būdinga didelė paviršiaus drėgmė, daug ežerų ir pelkių.
Liepą vidutinė temperatūra siekia 10-12 °C, sausį priklausomai nuo jūrinio klimato įtakos – nuo -10 °C iki -40 °C. Išplitęs amžinas įšalas. Dirvožemiai durpiniai-glėjiniai, pelkiniai-glėjiniai, miškingesniuose plotuose – glėjiniai pilkžemiai.
Miškatundrės juosta eina platuminė miškų riba, todėl joje auga patys atspariausi rūsčiam klimatui medžiai. Šiaurės Amerikos miškatundrėse būdingi beržai keružiai, arktiniai karklai, juodosios ir baltosios eglės, vakaruose – balzaminiai kėniai. Kolos pusiasalyje paplitę karpotieji beržai, toliau iki Uralo – paprastosios eglės. Sibiro miškatundrėse auga eglės, sibiriniai maumedžiai, už Putorano plynaukštės – daūriniai maumedžiai, beržai keružiai, Kajandero maumedžiai, alksniai, o pačiuose rytuose – žemosios pušys.
Miškatundrėje būdingi tiek taigos, tiek tundros gyvūnai. Todėl čia gausu įvairių paukščių, šiaurės elnių, lemingų, tačiau miškinguose plotuose galima sutikti stambiųjų taigos žinduolių.
2009 m. Formulės 1 automobiliai

Šioje galerijoje pateikiamas visų dešimties 2009 m. Formulės 1 sezono automobilių nuotraukos.
Evaldas Gustas

Biografija

1966–1977 m. mokėsi Šiaulių 9-ojoje vidurinėje mokykloje. 1977–1982 m. studijavo Kauno politechnikos instituto Automatikos fakultete, elektroninės technikos inžinierius.
1982–1986 m. Kauno miesto Požėlos rajono komjaunimo komiteto skyriaus vedėjas, II-asis sekretorius. 1986–1989 m. Kauno elektromechanikos gamyklos „Elektra“ kokybės valdymo biuro viršininkas. 1989–1990 m. LKP Kauno miesto komiteto instruktorius.
1990–1994 m. Kauno 47-osios ir 29-osios vidurinių mokyklų fizikos mokytojas, direktoriaus pavaduotojas. 1994 m. suteikta vyresniojo mokytojo kategorija. 1994–1995 m. AB „Kapitalinė statyba“ statybos direktorius, 1997–1998 m. UAB „Hastile“ direktorius, 1998–2000 m. AB „Mileta“ gamybos techninio skyriaus viršininkas. 2000–2002 m. studijavo KTU Viešojo administravimo fakultete, viešojo administravimo magistras.
2000–2001 m. Kauno miesto savivaldybės tarybos sekretorius. 2001 m. Lietuvos banko Kauno skyriaus organizacinio skyriaus viršininkas.
2001–2003 m. vidaus reikalų viceministras, 2003–2009 m. Vidaus reikalų ministerijos valstybės sekretorius. 2009–2013 m. VRM kancleris. 2013–2016 m. ūkio ministras. 2017–2018 m. Jungtinių Tautų Pasaulio turizmo organizacijos generalinio sekretoriaus specialusis patarėjas. Nuo 2018 m. žemės ūkio viceministras.
1995–2000 m. ir 2003–2005 m. Kauno miesto savivaldybės tarybos narys, 1995–1997 m. valdybos narys.
Nuo 1990 m. Lietuvos demokratinės darbo partijos narys, nuo 2001 m. sausio mėn. LSDP Kauno skyriaus narys, LSDP tarybos narys, Kauno skyriaus tarybos ir prezidiumo narys.
Švenčionių rajonas (Baltarusijos TSR)

Istorija

Rajonas įkurtas 1940 m. sausio 15 d. iš 1939 m. rugsėjo pabaigoje Tarybų Sąjungos okupuotos Vilniaus vaivadijos Švenčionių apskrities. 1940 m. lapkričio 25 d. vakariniai rajono valsčiai perduoti Lietuvai, o rytiniai 3 valsčiai (Lentupio valsčius, Mastėnų valsčius ir Rinkėnų valsčius) atiteko Baltarusijos TSR Pastovio rajonui.
Kalnaberžės dvaras

XIV a. – 1914

Kalnaberžė pirmą kartą paminėta 1371 m. H. Vartbergės Livonijos kronikoje. Kalnaberžės dvarą XVII–XVIII a. valdė Radvilos, XIX a. jis atiteko Čapskiams, įvedusiems sunkią baudžiavą ir garsėjusiems žiaurumu. Po 1863 m. sukilimo dvaras (kartu su Vyžuonų dvaru) iš Eduardo Čapskio konfiskuotas už sukilimo rėmimą.
Jis buvo pigiai parduotas generolui Košelevskiui, kuris dvarą pardavė rusų generolui A. Stolypinui, kuris XIX a. 2-ojoje pusėje pastatydino dvaro rūmus, kurie iki šiol išlikę. Juose savo vaikystę nuo 1869 m. praleido ryškiausias Rusijos Imperijos reformatorius Piotras Stolypinas. Šiame dvare jis leido daugumą savo atostogų ir čia gimė penki iš šešių jo vaikų. 1910 m. Kalnaberžės dvaro rūmuose buvo įvestas telefonas ir telegrafas. Stolypinų šeimai dvaras priklausė iki 1914 m.

1914–2014

Tarpukariu dvaro žemės išdalintos. 1924 m. dvaro centrą su 9 pastatais ir 70 ha žemės nusipirko rašytojas Kazys Binkis, tačiau neįstengė išmokėti skolų ir perleido dvarą Teisingumo ministerijai. 1925 m. dvare buvo įkurta nepilnamečių berniukų kolonija. 1940 m. dvaras buvo nacionalizuotas, o karo metu sunaikintas, daiktai išgrobstyti. 1949–1959 m. čia buvo vaikų namai, o nuo 1959 m. – internatinė mokykla. Vėliau čia įsikūrė „Žiburio“ kolūkio administracija.
2001 m. dvarą už 12 tūkst. litų nupirko bendrovė „Lukta“, tuo metu valdoma politiko Viktoro Uspaskicho. 2012 m. pabaigoje Panevėžio apygardos teismo sprendimu dvaras perimtas valstybės žinion. Šiuo metu tiek Kalnaberžės rūmai, tiek ir išlikę ūkiniai pastatai yra apgriuvę ir nuniokoti, parkas laukėja.
Heivordas

Istorija

Heivordas įkurtas XIX a. 1868 m. miestą nusiaubė to paties pavadinimo kaip ir miestas uraganas. Nuo XX a. pr. iki 9-ojo dešimtmečio Heivordo ūkio pagrindą sudarė dabar nebeplėtojamos maisto konservų ir druskos gamybos pramonės šakos. Įlankos pakrantė palei Heivordą buvo paversta ekstensyviais tvenkiniais, kuriuose garinant jūros vandenį buvo išgaunama druska.
Storasnapis kuoduotasis pingvinas

Paplitimas

Endeminis Naujosios Zelandijos paukštis, aptinkamas Fiordlando salos rytinėje pakrantėje bei Stiuarto saloje. Populiaciją sudaro 5 500 – 7000 individų.

Išvaizda

Vidutinio dydžio pingvinas. Kūno ilgis 55 - 60 cm, o svoris – 4 kg. Nugara ir sparnų išorinė pusė mėlynai juoda. Galva ir gerklė tamsesnės už nugarą, skruostuose 3 – 6 balti dryžiai. Pilvas ir sparnų vidinė pusė balta. Virš antsnapio, akių yra geltonų, ilgų plunksnų kuokštai. Rainelė rudai raudona. Snapas yra storas, oranžinės spalvos. Virš snapo yra juoda, plikos odos juostelė. Patelių snapai yra mažesni už patinų. Kojos ir pėdų viršus – rožiniai, o padai yra juosvai rudi. Pirštai sujungti plaukiojamąja plėve.
Jauniklių nugara pilkai ruda, pilvas baltas. Smakras ir gerklė išmarginti baltai. Geltonų plunksnų kuokštai reti.

Biologija

Biotopas – brandūs pakrantės miškai ir tankūs krūmynai. Baikštūs, aktyvūs naktį paukščiai. Dieną slepiasi netoli perimviečių. Didžiąją savo gyvenimo praleidžia atvirame vandenyne. Medžiodami laikosi pavieniui. Minta kriliu ir kitais vėžiagyviais, žuvimi, kalmarais. Balsas: aukštas, garsus trimitavimas ir žemas šnypštimas, burzgimas.
Monogamai. Birželio – liepos mėnesiais į perimvietes grįžta patinai, patelės pasirodo dviem savaitėmis vėliau. Lizdus krauna drevėse, urvuose, po tankiai suaugusiais augalais. Patinas iškloja lizdą šakelėmis ir žole. Peri mažose kolonijose. Lizdavietės viena nuo kitos išsidėsčiusios kelių metrų atstumu.
Dėtyje du šviesiai žali kiaušiniai. Pirmas kiaušinis mažesnis už antrąjį, pastarasis padedamas 3 – 6 dienomis vėliau. Perėjimas trunka 31 – 36 dienas. Peri abu tėvai, pasikeisdami kas 5 – 10 dienų. Pirmas išsirita iš antro kiaušinio jauniklis. 12% atvejų išauginami abu jaunikliai. Pirmosiomis dienomis jaunikliai šildosi ir slepiasi po patino pilvo odos raukšle, o maitina patelė. Lizde jaunikliai būna 23 – 25 dienas, kol užauga pirmosios plunksnos. Tada jaunikliai palieka lizdą ir buriasi į „ lopšelius“. Maistu rūpinasi abu tėvai. 75 dienų jaunikliai apsiplunksnuoja ir išplaukia į jūrą. Lytiškai subręsta 5 metų.
Baigę maitinti jauniklius suaugę pingvinai intensyviai maitinasi ir priauga po 2 kg svorio. Šeriasi 3 savaites. Ataugus naujoms plunksnoms išplaukia į jūrą.
Gubijus

Istorija

Kalvos virš miesto buvo gyvenamos nuo Bronzos amžiaus. Kaip Ikuvium miestas buvo svarbus umbrams. Čia rastos Iguvino lentelės, ilgiausias tekstas senovės umbrų kalba. Po romėnų užkariavimo II a. pr. m. e. miestas išlaikė svarbą, buvo vadinamas Iguvium. Romėnai pastatė teatrą, kuris dabar yra antras pagal dydį išlikęs romėniškas teatras.
Viduramžių pradžioje Gubijus buvo labai galingas. Į Pirmąjį kryžiaus žygį išvyko 1000 vietinių riterių, vadovaujamų grafo Girolamo Gabrielli ir pagal žodinę tradiciją jie buvo pirmiejį įžengę į Šventojo kapo baziliką užimant Jeruzalę 1099 m.
Po to sekė neramūs amžiai, kuomet Gubijus kovojo su kitais Umbrijos miestais. Per vieną iš tų karų vyskupas Ubaldas užtikrino miestui stebuklingą pergalę 1151 m. ir ilgalaikį klestėjimą. Per popiežiaus ir imperatoriaus nesutarimus Gabrielli šeima palaikė popiežių, o Cante de' Gabrielli (apie 1260–1335 m.), būdamas Florencijos podesta, ištrėmė Dantę, taip sau užsitikrindamas blogą vardą.
1350 m. Giovanni Gabrielli nuvertė savivaldą ir tapo Gubijo valdovu, bet turėjo perleisti valdžią popiežiaus atstovui kardinolui Albornoz 1354 m. Po kelerių metų Gubijo vyskupas Gabriello Gabrielli pasiskelbė miesto valdovu. Išduotas daugelio kilmingųjų, tarp kurių buvo daug jo giminaičių, vyskupas turėjo bėgti iš miesto į savo gimtą pilį Kantiane.
Nusmukus Gabrielli šeimos politiniam prestižui Gubijus atiteko Montefeltro šeimai. Majolikos gamyba Gubijuje pasiekė apogėjų XVI a. pirmoje pusėje.
1631 m. Gubijus atiteko popiežiui, nes išnyko della Rovere šeima, perėmusi Montefeltrų valdas. 1860 m. miestas atiteko Italijos karalystei.
Buttons

Vaizdo klipas

Vaizdo klipas buvo nufilmuotas 2006 m. kovo 20 d. Klipo režisierius yra Francis Lawrence. Klipe visos grupės narės apsirengusios juodai. Per visą dainos klipą merginos naudoja seksualius judesius, be to klipe yra Snoop Dogg. Per antrąjį priedainį merginos šoka ant kėdžių, o Thornton, rodoma atskirai, nes ji suteikia pirmą kartą vokalus.
Klipe panaudota nauja dainos versija. Kaip ir „Beep“ klipe, prieš paskutinį priedainį yra pagreitintas ritmas, bei pakeisti dainos žodžiai. Klipas pasibaigia merginoms šoant ant „ugninių grindų“.
Dainos video klipas iškart sulaukė pripažinimo. Jis buvo išrinktas penktuoju 2006 m. klipu MTV UK Hits. Ir gavo kelis apdovanojimus. Taip pat klipas užėmė #4 vietą „MuchMusic“ 50 seksualiausių vaizdų klipų tope.

Pasirodymas topuose

„Buttons“ buvo išleistas į radijo stotis JAV jau gegužę. Ir daina debiutavo #71 vietoje Billboard Hot 100 tope, ir galiausiai pasiekė aukštą trečiąją vietą. „Buttons“ taip pat sėkmingai pasiekė Billboard Pop 100 tope #2 vietą. Buttons buvo atestuotas platininiu 2006 m. liepos mėn.
Jungtinėje Karalystėje „Buttons“ debiutavo gan sėkmingai #11 vietoje UK Singles Chart tope, ir dar nepasirodant singlo kompaktinei plokštelei. Daina pasiekė galiausiai trečiąją vietą, ir tapo „The Dolls“ trečiuoju top 3-tuko hitu JK. „Buttons“ pasiekė top 5-uką Airijoje. „Buttons“ yra taip pat grupės ketvirtasis top 5-tuko singlas Irish Singles Chart tope.
„Buttons“ pasisekė ir Okeanijoje. Australijoje „Buttons“ pasiekė antrąją vietą, ir ten išbuvo dvi savaites. Ir vėliau singlas buvo atestuotas platininiu pagal ARIA, nes buvo parduoda daugiau nei 70 000 singlo kopijų. Daina tope išbuvo 22 savaites, ir kartu su „Don’t Cha“ yra grupės daugiausiai laiko išbuvę singlai Autralijoje. Daina metų pabaigos tope užėmė # vietą, tame pačiame tope buvo kitos PCD dainos: „Stickwitu“ ir „Beep bei „I Don't Need A Man“.
Naujojoje Zelandijoje „Buttons“ debiutavo #38 pozicijoje, kol galiausiai šios šalie tope RIANZ pasiekė aukščiausiąją pirmąją vietą.  Singlas NZ buvo atestuotas auksiniu.
„Buttons“ sėkmė neaplenkė ir Europoje. Daina pasiekė #11 vietą European Hot 100 tope. Austrijoje „Buttons“ tapo pirmuoju #1 vietos singlu ten ir išbuvęs aukščiausioje vietoje 3 savaites, tai yra iki šiol geriausiai pasirodęs singlas šioje šalyje. „Buttons“ pasiekė pirmąją vietą Portugalijoje, Austrijoje, Brazilijoje, top 5-tuką Vokietijoje bei Belgijoje.
Barčiai (valstiečiai)

Barčiai – Lietuvos Didžiosios Kunigaikštystės valstiečiai duoklininkai.

Istorija

Barčių prievolę dažnai atlikdavo prūsai bartai ir vakarų lietuviai skalviai, XIV a. pabėgę iš Prūsijos nuo kryžiuočių socialinės, ekonominės ir tautinės priespaudos į Lietuvos Didžiąją Kunigaikštystę, daugiausia į Gardino žemę. Barčiai už iš Didžiojo kunigaikščio gautą žemę karo metu sudarė atskirus Lietuvos Didžiosios Kunigaikštystės kariuomenės dalinius ir statė tiltus bei kitus įrenginius kariuomenei. Taikos metu už žemę mokėjo duokles, dažniausiai medumi ir kitas rinkliavas.
Laktitas

Laktitolis (laktitas, laktozitolis, laktobiozitas), E966 – poliolis, ne cheminės sintezės produktas, o gaunamas iš natūralių medžiagų. Naudojamas kaip tūringasis saldiklis.
Disacharidas, sintetinis karbohidratuotas alkoholis, gaminamas iš pieno cukraus (laktozės), išgauto iš išrūgų (pieno). Karbohidratuotas alkoholis yra cheminis terminas, laktitolio sudėtyje nėra alkoholio (etanolio).
Cheminis pavadinimas 4-O-β-D-galaktopiranozil-D-gliucitolis. Cheminė formulė C₁₂H₂₄O₁₁. Santykinė molekulinė masė 344,32. Kristaliniai produktai yra bevandeniai, monohidratas ir dihidratas.
Saldaus skonio kristalų pavidalo milteliai arba bespalvis tirpalas. Labai gerai tirpsta vandenyje. Mažo kaloringumo saldiklis.
Teikia ne tik energiją ar saldumą, bet ir konsistenciją, drėgmę, yra rišamoji medžiaga. Kaitinamas karamelizuojasi.

Maisto priedas

Europos Sąjungos E numerių sąraše esantis E966. Nepatvirtintas JAV.

Vartojimas

Laktitolis naudojamas daugeliui kepinių ir konditerijos gaminių. Dažnai dedamas į diabetikams skirtus maisto produktus.
Naudojamas kaip antikristalinė, tekstūrą gerinanti medžiaga apdorojant kepinius (ypač biskvitus), ledus, šokoladą, kietus ir minkštus saldainius, želė, uogienes, glajus, kramtomąją gumą.

Poveikis

Lėtai virškinamas ir nevisiškai metabolizuojamas, tinkamas diabetu sergantiems žmonėms.
Paros norma nenustatyta. Pašalinis poveikis: laktitolį organizmas dalinai absorbuoja ir perdirba kaip gliukozę, likusi dalis fermentuojama storojoje žarnoje. Fermentacijos metu susidaro dujos, kurios aktyvina žarnyno veiklą ir gali sukelti vidurių pūtimą. Žmonėms netoleruojantiems šios medžiagos gali laisvinti vidurius. Pašalinis poveikis dažniausiai pasireiškia panaudojus 25-30 gramų vienkartinę dozę, kuri yra gerokai didesnė negu naudojama maiste. Nepatariama vartoti vaikams.
Igarių senovės žemdirbystės vieta

Vieta

Aukštumoje išliko per 10 akmenų krūsnių ir 3 pylimai. Krūsnys 2–3 m skersmens, iki 30 cm aukščio, pasidengusios storu velėnos ir žemių sluoksniu. Iš pietvakarių, pietų, rytų ir šiaurės rytų pusių senuosius žemdirbystės laukus juosia aptvarai, kurių pylimai 1–1,5 m pločio ir 0,5–0,7 m aukščio, krauti iš stambių lauko akmenų. Vienas pylimas eina beveik šiaurės – pietų kryptimi ir dalina žemdirbystės vietą į 2 dalis. Šiaurės vakarų dalyje yra rytų – vakarų kryptimi pailgo stačiakampio pavidalo aptvaras. Šiaurinėje dalyje yra keletas labai stambių riedulių, išrautų iš dirvos melioruojant aplinkinius laukus.
Teritorijos plotas 4 ha.

Istorija

Senieji žemdirbystės laukai naudoti I tūkstantmečio I pusėje. Per valakų reformą XVI a. II pusėje jie liko už valakais išmatuotų dirbamų laukų, bendro naudojimo žemėje, skirtoje ganykloms, o vėliau apaugo mišku. Lietuvos žemės reformos metu ganyklų žemė išdalinta ūkininkams, kurie įdirbdami plėšinines žemes XX a. 4–5 dešimtmečiais dalį akmenų krūsnių ir aptvarų pylimų nuardė.
Laukų aplinkoje buvo apeiginis akmuo su dubeniu, kuris saugomas Respublikiniame V. Into akmenų muziejuje Mosėdyje.

Tyrimai

2003 m. vietą išaiškino Vilniaus universiteto (VU) ir Kretingos muziejaus (KM) žvalgomoji ekspedicija, 2003 ir 2004 m. žvalgomuosius archeologinius tyrimus atliko VU, KM ir Tartu universiteto archeologinė ekspedicija (Algimantas Merkevičius, Rėda Nemickienė, Julius Kanarskas, Valteris Langas, Marge Konsa).
Kretingos rajono taryba 1990–1995 m.

Teisinis pagrindas

Vietos savivaldos pagrindų įstatymu, priimtu 1990 m. vasario 12 d., savivaldybės suskirstytos į žemesniosios pakopos savivaldybes – apylinkės, gyvenvietės (valsčiai), rajono (apskrities) miestai ir aukštesniosios pakopos savivaldybes – rajonai, apskritys, respublikos miestai. Kretingos rajonui priskirtas aukštesniosios pakopos savivaldybės statusas. Savivaldybių teises kiek suvaržė 1993 m. spalio 12 d. Seimo priimtos įstatymo pataisos.
Rinkimai, vadovaujantis Lietuvos TRS Aukščiausiosios Tarybos 1989 m. gruodžio 7 d. priimtu „Lietuvos Tarybų Socialistinės Respublikos Vietinių liaudies deputatų tarybų rinkimų įstatymu“ vyko pagal mažoritarinę sistemą. Kandidatus kelti galėjo renkamos tarybos teritorijoje esančių visuomeninių, politinių organizacijų, visuomeninių judėjimų rajonų ir miestų organai, taip pat ne mažiau, kaip 50 darbo ar gyvenamosios vietos piliečių susirinkimas. Tai buvo pirmieji laisvi ir demokratiški rinkimai po 1925 m. savivaldybių tarybų rinkimų.
Remember Me

Apžvalga

„Remember Me“ pasižymi laipiojimo (platforming), tyrinėjimo ir artimos kovos savybėmis. Žaidimas turi unikalią „atminties atkūrimo/perkūrimo“ mechaniką, t. y. galima įsibrauti į kito asmens atmintį ir jį manipuliuoti. Žaidėjai tai atlieka peržiūrėdami atmintyje saugomą vaizdo medžiagą ir pakeisdami tam tikras detales, kad asmuo atsimintų kitokias tam tikro įvykio pasekmes. Kita svarbi žaidimo mechanika yra asmens atminties pasisavinimas naudojant tam tikrus prieities taškus, vadinamus Remembranes, tam, kad peržiūrėti atmintyje saugomą vaizdo medžiagą gyvai: to dažniausiai prireikia norint įveikti žaidime pasitaikančias kliūtis ar išvengti žaidėjo tykančio pavojaus.
Kalbant apie kovos mechaniką, žaidėjas gali susikurti savitą kovos judesių kombinaciją. Judesiai (pressens) skirstomi į keturias šakas: regen (gyvybių atstatyno), power (žalos), chain (ankstesnių judesių duplikavimo ir dvigubinimo) ir cooldown (S-Pressen energijos atstatymo). Ypatingi judesiai, S-Pressens, atrakinami žaidimo eigoje; jie suteikia įvairių sugebėjimų, kaip, pvz., didesnį greitį ir stipresnius smūgius, ar leidžia priešiškus robotus paversti sąjungininkais bei priversti juos susinaikinti. Žaidėjas taip pat gali pasinaudoti šovinius šaudančiais ginklais, kaip kad Spammer ir Junk bolt.

Siužetas

Žaidimo veiksmas vyksta 2084 metais, futuristinėje Paryžiaus versijoje, vadinamoje Neo-Paryžiumi. „Memorize“ korporacija išrado naują smegenų implantą, vadinamą Sensen, kuris maždaug 99 % gyventojų suteikia galimybe talpinti ir dalintis savo prisiminimais tinkle bei ištrinti liūdnus ar nemalonius prisiminimus. Tai „Memorize“ suteikia neaprėpiamo masto kontrolę ir leidžia kontroliuoti žmoniją. To pasekoje susikuria nedidelė maištininkų grupuotė, pasivadinusi Errorists, kurie siekia nuversti „Memorize“ korporaciją. Sensen išradimas sukėlė ir neigiamų pasekmių: atsirado padarai, vadinami Leapers; tai nuo atminties priklausomi žmonės, kurie prisisunkė per daug kitų žmonių prisiminimų ir jų Sensen degradavo, o jie mutavo į nežmoniškas formas ir dabar gyvena Neo Paryžiaus nutekamuosiuose vamzdžiuose.
Errorists narė yra ir pagrindinė veikėja, vardu Nilin, vadinamoji atminties medžiotoja, kurios beveik visi prisiminimai buvo ištrinti. Ji ne tik siekia nuversti korporaciją, bet taip pat ir susigrąžinti prarastą atmintį.

Atsiliepimai

„Remember Me“ iš kritikų sulaukė teigiamų įvertinimų. Tinklalapiai GameRankings ir Metacritic atitinkamai žaidimui skyrė 73,50 % ir 73/100 (PlayStation 3), 69,50 % ir 70/100 (Xbox 360) bei 68,07 % ir 69/100 (AK) balus. Kritikai bendrai gyrė žaidimo pasaulio dizainą, gerai išplėtotą istoriją ir atminties perrašymo atkarpas, kritikos sulaukė kiti istorijos aspektai, prasta laipiojimo sistema ir ribota tyrinėjimo erdvė bei šabloniška kovos sistema.
Baltic RED

Baltic RED – didžiausias nepriklausomas komercinio nekilnojamojo turto valdytojas Baltijos šalyse. Valdomą portfelį sudaro daugiau nei 500 000 m² ploto objektai priklausantys tiek vietiniams, tiek užsienio investuotojams ir savininkams. Baltic RED teikia integruotas nekilnojamojo turto valdymo paslaugas - valdo finansus ir nuomos procesą, vykdo techninę ir administracinę turto priežiūrą, įgyvendina rinkodaros strategiją, formuoja nekilnojamojo turto koncepciją prekybos, biurų bei logistikos srityse, siūlo konsultacines paslaugas. Baltic RED priklauso Žabolis ir Partneriai grupei, veikiančiai finansų, investicijų bei nekilnojamojo turto ekspertų partnerystės pagrindu bei turinčiai didesnę nei 15 metų patirtį tiek vietinėje, tiek tarptautinėse rinkose.
Orsay

Orsay – Vokietijos tekstilės bendrovė. Veiklos specializacija – drabužiai merginoms bei Twen. Įsteigta 1975 m. Turi 420 parduotuvių tinklą 9 Europos valstybėse, 260 – Vokietijoje. Bendrovėje Orsay dirba 4 000 darbuotojų.